KIRJALLINEN KYSYMYS E-1831/01 esittäjä(t): Lousewies van der Laan (ELDR) komissiolle. Borselen ydinvoimalan sulkeminen Alankomaissa.



Virallinen lehti nro 040 E , 14/02/2002 s. 0116 - 0117



KIRJALLINEN KYSYMYS E-1831/01 esittäjä(t): Lousewies van der Laan (ELDR) komissiolle (22. kesäkuuta 2001) Aihe: Borselen ydinvoimalan sulkeminen Alankomaissa Hollantilainen sanomalehti Volkskrant kirjoitti 1. kesäkuuta 2001, että energia-asioista vastaava komission jäsen de Palacio oli sanonut Arnhemissa edellisenä päivänä järjestetyssä kokouksessa, ettei ydinvoimaloiden sulkeminen aikaisemmin, Alankomaiden hallituksen hahmotelmien mukaisesti, ollut hyvä ajatus. Hänen kerrottiin sanoneen, että Kioton vaatimusten täyttäminen ei olisi mahdollista ilman ydinenergiaa. Nämä lausunnot toistettiin myös muissa tiedotusvälineissä. 1. Vahvistaako komission jäsen, että hän on esittänyt tällaisia lausuntoja? 2. Onko komission jäsen tietoinen ydinenergian ympäristöhaitoista verrattuna muihin ei-fossiilisiin polttoaineisiin perustuviin energiatuotannon muotoihin? 3. Onko komission jäsen tietoinen Alankomaiden hallituksen ponnisteluista erilaisten ei-fossiilisiin polttoaineisiin perustuvien energiamuotojen, muun kuin ydinenergian, käytön edistämiseksi? 4. Voiko komission jäsen tarjota mitään konkreettisia ja vakuuttavia todisteita siitä, että Alankomaiden hallituksen nykyinen politiikka vaarantaa sen Kioton velvoitteiden täyttämisen? 5. Jos hän ei voi tätä tehdä, mikä sai hänet edistämään ydinteollisuuden kapea-alaista etua näin ilmeisellä tavalla, vaikka todisteita tämän perustaksi tai tarvetta tähän ei ole? 6. Onko komission jäsen yhtä mieltä siitä, että Alankomaiden hallituksen etuoikeus on tehdä valinta siitä, kuinka se täyttää Kioton velvoitteensa (vastakohtana niiden täyttämistä tai täyttämättä jättämistä koskeva valinta)? 7. Mihin perustamissopimuksen kohtaan komission jäsen voi perustaa puuttumisensa Alankomaiden energiapolitiikkaan? Loyola de Palacion komission puolesta antama vastaus (21. syyskuuta 2001) Komission varapuheenjohtajan lausuntoa ydinvoimaloiden sulkemisesta olisi tarkasteltava vihreän kirjan Energiahuoltostrategia Euroopalle(1) sekä ilmastomuutoksen hillitsemiseksi tehtyjen yhteisön sitoumusten kannalta. Varapuheenjohtaja on hyvin tietoinen eduista, joita ympäristölle aiheutuu muiden kuin fossiilisten polttoaineiden käytöstä energialähteenä, ja erityisesti siitä, että on tarpeen löytää ratkaisu ydinjätteen pitkän aikavälin käsittelyyn. Uusiutuvia energialähteitä on tuettu hänen johdollaan ensimmäistä kertaa antamalla asiaa koskeva säädös (Euroopan parlamentin ja neuvoston direktiivi uusiutuvista energialähteistä tuotetun sähkön käytön edistämisestä sähkön sisämarkkinoilla), jonka neuvosto ja parlamentti ovat jo hyväksyneet. Varapuheenjohtaja on kuitenkin tietoinen myös siitä, että muiden kuin fossiilisten polttoaineiden käytön edut jäänevät käytännön syistä rajallisiksi tämän vuosisadan ensimmäisinä vuosikymmeninä. Varapuheenjohtaja on tietoinen myös Alankomaiden hallituksen pyrkimyksistä edistää muilla kuin fossiilisilla polttoaineilla tuotetun energian käyttöä. Hän suhtautuu erittäin myönteisesti näihin pyrkimyksiin, jotka ovat vihreässä kirjassa ehdotetun strategian mukaisia. Kuten vihreässä kirjassa todetaan, ydinvoimaloiden sulkeminen kuitenkin vaikeuttaa entisestään yhteisön pyrkimyksiä noudattaa sekä Kiotossa tehtyjä että muita ilmastonmuutokseen liittyviä sitoumuksia. Nykyisten suuntausten perusteella CO2-päästöjen odotetaan itse asiassa jatkavan kasvuaan. Vuoden 2010 jälkeen vaaditaan entistä suurempia ponnisteluja, jotta energiankysynnän kasvu saadaan supistumaan ja voidaan edistää sellaisten energialähteiden käyttöä, joista ei vapaudu kasvihuonekaasuja. Ydinvoima on yksi tällainen energialähde. Lausuessaan edellä esitetyt tosiasiat varapuheenjohtaja ei pyri edistämään ydinvoimateollisuuden kapea-alaisia etuja. Hän tuo esiin ne vaikeat energiaan ja ympäristöön liittyvät haasteet, joiden kanssa yhteisö parhaillaan kamppailee ja jotka on otettu huomioon komission vihreässä kirjassa esitellyssä kokonaisvaltaisessa strategisessa lähestymistavassa unionin energiahuollon ja energian vakaan hintatason turvaamiseksi kattavalla ja puolueettomalla tavalla. Energialähteiden valinta kuuluu kiistatta kunkin jäsenvaltion toimivaltaan, mutta yhteisöllä on kuitenkin velvollisuus täyttää ilmastonmuutosta koskevat kansainväliset velvoitteensa. Lisäksi on yhteisön edun mukaista vähentää riippuvuutta ulkoisista energialähteistä. Varapuheenjohtaja selvensi tätä kantaa eikä puuttunut Alankomaiden energiapolitiikkaan. (1) KOM(2000) 769 lopullinen.